b'\n_START_ARTICLE_\nKazimieras Bar\xc5\xa1auskas\n_START_SECTION_\nBiografija\n_START_PARAGRAPH_\nBrolis Juozas Bar\xc5\xa1auskas. 1919\xe2\x80\x931925 m. mok\xc4\x97si Marijampol\xc4\x97s realin\xc4\x97je gimnazijoje. 1925\xe2\x80\x931930 m. studijavo Lietuvos universiteto Matematikos-gamtos fakulteto fizikos-matematikos skyriuje. 1929\xe2\x80\x931930 m. \xc4\x97jo Fizikos katedros jaunesniojo laboranto pareigas. 1930\xe2\x80\x931931 m. ir 1938\xe2\x80\x931939 m. tarnavo Lietuvos kariuomen\xc4\x97je, \xc4\xafgijo leitenanto laipsn\xc4\xaf._NEWLINE_1931 m. laim\xc4\x97jo Vytauto Did\xc5\xbeiojo universiteto (VDU) Gamtos-matematikos fakulteto skelbt\xc4\x85 konkurs\xc4\x85 jaunesniojo laboranto vietai u\xc5\xbeimti Fizikos katedroje. 1932 m. paskirtas vyresniuoju laborantu, 1934 m. jaunesniuoju asistentu, 1936 m. vyresniuoju asistentu. 1935 m. lank\xc4\x97si Maskvos ir Leningrado mokslo \xc4\xafstaigose. 1936\xe2\x80\x931937 m. sta\xc5\xbeavo Berlyno technikos universitete pas profesori\xc5\xb3 Hans\xc4\x85 Geiger\xc4\xaf. 1938 m. gamtos moksl\xc5\xb3 daktaras. 1940 m. docentas._NEWLINE_1930\xe2\x80\x931946 m. VDU (su pertraukomis) d\xc4\x97stytojas, 1941\xe2\x80\x931942 m. ir 1944\xe2\x80\x931946 m. Fizikos katedros ved\xc4\x97jas; nuo 1941 m. profesorius. 1943 m. u\xc5\xbedarius VDU, mokytojavo Kauno V. Kudirkos gimnazijoje. Tuo pat metu su kitais VDU d\xc4\x97stytojais suorganizavo Auk\xc5\xa1tesniuosius technikos kursus._NEWLINE_Nuo 1946 m. d\xc4\x97st\xc4\x97 Kauno valstybiniame universitete. 1946 m. fizikos ir matematikos moksl\xc5\xb3 daktaras. 1946\xe2\x80\x931947 m. Technologijos, 1947\xe2\x80\x931950 m. Elektrotechnikos fakulteto dekanas, 1946\xe2\x80\x931950 m. Fizikos katedros ved\xc4\x97jas. 1956 m. Lietuvos TSR moksl\xc5\xb3 akademijos akademikas. 1959 m. lank\xc4\x97si JAV mokslo \xc4\xafstaigose._NEWLINE_Vienas Kauno politechnikos instituto (KPI) \xc4\xafk\xc5\xabr\xc4\x97j\xc5\xb3, 1950\xe2\x80\x931964 m. jo rektorius, Fizikos katedros ved\xc4\x97jas. R\xc5\xabpinosi lietuvi\xc5\xb3 in\xc5\xbeinieri\xc5\xb3 rengimu, lietuvi\xc5\xa1kos technin\xc4\x97s inteligentijos ugdymu. Per 1950\xe2\x80\x931964 m. KPI parengta apie 8000 in\xc5\xbeinieri\xc5\xb3._NEWLINE_Nuo 1950 m. TSKP narys. 1951\xe2\x80\x931952 m. Kauno srities deputatas. 1940\xe2\x80\x931954 m. liaudies teismo teis\xc4\x97jas. 1956\xe2\x80\x931958 m. kandidatas \xc4\xaf LKP CK narius, nuo 1958 m. narys. 1955\xe2\x80\x931964 m. LSSR Auk\xc5\xa1\xc4\x8diausiosios Tarybos deputatas.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausi darbai i\xc5\xa1 antrini\xc5\xb3 kosmini\xc5\xb3 spinduli\xc5\xb3 energijos pasiskirstymo. Su kitais tyr\xc4\x97 ultragarsin\xc4\x97s spektrometrijos metodik\xc4\x85, branduoli\xc5\xb3 magnetin\xc4\xaf rezonans\xc4\x85 (signalo ir triuk\xc5\xa1mo did\xc5\xbeiausio santykio gavimo s\xc4\x85lygas, pastovaus magnetinio lauko, kuriuo su\xc5\xbeadinamos sukini\xc5\xb3 sistemos, stabilum\xc4\x85 ir kitim\xc4\x85), puslaidininkini\xc5\xb3 triod\xc5\xb3 savybes._NEWLINE_Paskelb\xc4\x97 per 60 mokslini\xc5\xb3 straipsni\xc5\xb3.'